Document ID: 32009D0587

NEUVOSTON PÄÄTÖS,
tehty 7 päivänä heinäkuuta 2009,
liiallisen alijäämän olemassaolosta Maltassa
(2009/587/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 6 kohdan,
ottaa huomioon komission suosituksen,
ottaa huomioon Maltan esittämät huomautukset,
sekä katsoo seuraavaa:
(1)
EY:n perustamissopimuksen 104 artiklan mukaan jäsenvaltioiden on vältettävä liiallisia julkisen talouden alijäämiä.
(2)
Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu.
(3)
Perustamissopimuksen 104 artiklan mukainen liiallisia alijäämiä koskeva menettely, sellaisena kuin sitä on selkeytetty liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetulla neuvoston asetuksella (EY) N:o 1467/97 (1), joka on osa vakaus- ja kasvusopimusta, edellyttää päätöstä liiallisen alijäämän olemassaolosta. Perustamissopimukseen liitetyssä liiallisia alijäämiä koskevasta menettelystä tehdyssä pöytäkirjassa vahvistetaan lisämääräykset liiallisia alijäämiä koskevan menettelyn täytäntöönpanosta. Neuvoston asetuksessa (EY) N:o 3605/93 (2) vahvistetaan yksityiskohtaiset säännöt ja määritelmät kyseisen pöytäkirjan määräysten soveltamiseksi.
(4)
Kun vakaus- ja kasvusopimusta vuonna 2005 uudistettiin, pyrittiin lisäämään sopimuksen vaikuttavuutta ja vahvistamaan sen talousteoreettista perustaa sekä turvaamaan julkisen talouden kestävyys pitkällä aikavälillä. Sillä pyrittiin varmistamaan, että erityisesti talouden tilanne ja talousarviotilanne otettaisiin täysin huomioon liiallista alijäämää koskevan menettelyn kaikissa vaiheissa. Vakaus- ja kasvusopimuksen tarjoama kehys tukee tällä tavoin julkisen talouden rahoitusaseman ripeään tervehdyttämiseen tähtäävää hallituksen politiikkaa, jossa otetaan huomioon talouden tilanne.
(5)
Perustamissopimuksen 104 artiklan 5 kohdassa edellytetään, että komissio antaa lausunnon neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Otettuaan huomioon perustamissopimuksen 104 artiklan 3 kohdan mukaisen kertomuksensa sekä talous- ja rahoituskomitean perustamissopimuksen 104 artiklan 4 kohdan mukaisesti antaman lausunnon komissio katsoi, että Maltassa on liiallinen julkisen talouden alijäämä. Komissio antoi tämän vuoksi neuvostolle Maltaa koskevan lausunnon alijäämän olemassaolosta 24 päivänä kesäkuuta 2009 (3).
(6)
Perustamissopimuksen 104 artiklan 6 kohdan mukaan neuvoston olisi otettava huomioon kyseisen jäsenvaltion mahdolliset huomautukset ennen kuin se kokonaisarvion tehtyään päättää, onko jäsenvaltiossa liiallinen alijäämä. Maltaa koskeva kokonaisarvio johtaa tässä päätöksessä esitettyyn päätelmään.
(7)
Maltan viranomaisten maaliskuussa 2009 antamien ja Eurostatin sittemmin vahvistamien tietojen mukaan Maltan julkisen talouden alijäämä kasvoi vuonna 2008 4,7 prosenttiin suhteessa BKT:hen ja ylitti näin selvästi suhteessa BKT:hen määritellyn 3 prosentin viitearvon. Alijäämä ei ole lähellä kyseistä 3 prosentin viitearvoa, eikä viitearvon ylittymistä voida pitää poikkeuksellisena perustamissopimuksessa sekä vakaus- ja kasvusopimuksessa tarkoitetulla tavalla. Ylityksen syynä ei varsinkaan ole perustamissopimuksessa sekä vakaus- ja kasvusopimuksessa tarkoitettu poikkeuksellinen tapahtuma eikä talouden vakava taantuma vuonna 2008. Reaalisen BKT:n kasvu oli vuosina 2005-2007 yli 3 prosenttia vuodessa eli merkittävästi suurempi kuin potentiaalinen kasvu, ja viimeisimpien tietojen mukaan sitä tarkistettiin ylöspäin 2,5 prosenttiin. Talouskasvu hidastui vuonna 2008 mutta säilyi positiivisena eli 1,6 prosentissa. Viitearvon ylittymistä ei myöskään voida pitää väliaikaisena. Komission yksiköiden kevään 2009 talousennusteessa alijäämäsuhteen ennakoidaan supistuvan mutta pysyttelevän ennustejaksolla viitearvon yläpuolella eli 3,6 prosentissa suhteessa BKT:hen vuonna 2009 ja, olettaen tavanomaiseen tapaan, ettei talouspolitiikassa tapahdu muutoksia, 3,2 prosentissa suhteessa BKT:hen vuonna 2010. Alijäämää koskeva perustamissopimuksen arviointiperuste ei näin ollen täyty.
(8)
Julkinen bruttovelka on vuodesta 2003 alkaen ollut yli viitearvon, joka on 60 prosenttia suhteessa BKT:hen, ja vuonna 2008 se oli 64,1 prosenttia suhteessa BKT:hen. Komission yksiköiden kevään 2009 talousennusteessa julkisen talouden velan ennakoidaan kasvavan lähes 69 prosenttiin vuoteen 2010 mennessä. Velkasuhteen ei voida katsoa supistuvan riittävästi ja lähestyvän riittävän nopeasti viitearvoa perustamissopimuksessa sekä vakaus- ja kasvusopimuksessa tarkoitetulla tavalla. Velkaa koskeva perustamissopimuksen arviointiperuste ei näin ollen täyty.
(9)
Asetuksen (EY) N:o 1467/97 2 artiklan 4 kohdan mukaan ”merkitykselliset tekijät” voidaan ottaa huomioon liiallisen alijäämän olemassaolosta tehtävää, perustamissopimuksen 104 artiklan 6 kohdan mukaista neuvoston päätöstä edeltävissä vaiheissa ainoastaan, jos kaksi edellytystä - se, että alijäämä pysyy lähellä viitearvoa, ja se, että viitearvon ylitys on tilapäistä - täyttyvät täysin. Maltan tapauksessa nämä kaksi edellytystä eivät täyty. Merkityksellisiä tekijöitä ei sen vuoksi oteta huomioon tätä päätöstä edeltävissä vaiheissa,
ON TEHNYT TÄMÄN PÄÄTÖKSEN:
1 artikla
Kokonaisarvion perusteella todetaan, että Maltassa on liiallinen alijäämä.
2 artikla
Tämä päätös on osoitettu Maltan tasavallalle.
Tehty Brysselissä 7 päivänä heinäkuuta 2009.

Labels: 2
18